Senati heton ndikimin e vdekjes së Bin Ladenit te lufta në Afganistan
Konflikti në vendin aziatik është më i gjati në historinë e Shteteve të Bashkuara.
Kapja ose vrasja e Osama bin Ladenit dhe terroristëve të tjerë ishte qëllimi kryesor i ndërhyrjes në Afganistan nën udhëheqjen amerikane. Duke folur disa ditë pas sulmeve terroriste të 11 shtatorit 2001 në Shtetet e Bashkuara, Presidenti i atëhershëm Xhorxh W. Bush u zotua se Amerika do ta gjente bin Ladenin. Gati një dekadë më vonë, dëshira e Presidentit Bush u bë realitet. Por lufta në Afganistan ka vazhduar me vite, edhe shumë kohë pasi talebanët që kishin pushtetin në vend u rrëzuan dhe al-Kaida gjeti vende të tjera, si Jemenin, për të vazhduar veprimtarinë. Kryetari i Komisionit të Senatit për Marrëdhënie me Jashtë, Xhon Keri nga Masaçusets, tha se vrasja e bin Ladenit nxjerr në pah zgjedhjet kritike me të cilat përballen Shtetet e Bashkuara në Afganistan. Anëtari i komisionit, senatori republikan Riçard Llugër, vuri në dukje shpenzimet e luftës në Afganistan, që tani arrijnë në mbi 100 miliard dollarë në vit. Zoti Llugër vuri në dukje se operacionet amerikane në Afganistan janë shumë më të pakta se përpjekjet kundër terrorizmit në Jemen, pavarësisht nga vlerësimet e zyrtarëve amerikanë se terroristët e strehuar në vendin arab përbëjnë kërcënim më të madh. Senatori nga Indiana tha se dyshon që Afganistani mund të mbështetet në forca të veta e të bëhet vend i sigurt dhe demokraci e qëndrueshme pa ndikime terroriste. Ai i kërkoi Presidentit Barak Obama të përcaktojë objektivat amerikane për përparim në Afganistan. Dëshmitar në seancë ishte edhe Riçard Has, kryetar i Këshillit për Marrëdhënie me Jashtë. Zoti Has tha se përpjekjet amerikane për të degraduar talebanët në Afganistan, ndërsa fuqizojnë forcat afgane të sigurisë nuk kanë gjasa për të prodhuar rezultatet për të cilat shpreson administrata Presidentit Obama. Edhe në qoftë se suksesi afatgjatë në Afganistan është i mundshëm, zoti Has argumenton se burimet e kufizuara ushtarake dhe financiare të Amerikës do të mund të shpenzoheshin më mirë diku tjetër. Zoti Has bëri thirrje për pakësimin e theksuar të operacioneve amerikane në Afganistan, për t’u përqendruar më shumë në një mision të kufizuar kundër terrorizmit sesa në shtetndërtim. Por ish-zyrtarja e Departamentit të Shtetit, An-Mari Slotër, paralajmëroi senatorët se kufizimi i operacioneve në Afganistan është provuar tashmë dhe ka sjellë pasoja të rënda, që kanë shtyrë Presidentin Obama të rrisë numrin e trupave amerikane atje. Zonja Slotër tha se mënjanimi i pikave të talebanëve dhe forcimi i qeverisë afgane mund të ndihmojnë për të sjellë deri tek ndonjë marrëveshje për përfundimin e luftës. Disa senatorë shprehën lodhje dhe irritim rreth luftës që pakkush parashihte se do të zgjasë kaq shumë. Senatori demokrat Riçard Dërbin nga Illinoi: Ndërsa ka përshëndetur vrasjen e Osama bin Ladenin nga forcat speciale amerikane, administrata e Presidentit Obama nuk ka dhënë shenja se eliminimi i udhëheqësit terrorist do të ndryshojë vitin 2014 si afat të synuar për tërheqjen e trupave amerikane nga Afganistani.